ΓΡΑΠΤΗ ΕΡΩΤΗΣΗ P-0896/96 υποβολή: Αλέξανδρος Αλαβάνος (GUE/NGL) προς την Επιτροπή (11 Απριλίου 1996)

Θέμα: Έλεγχος των τραπεζών σπέρματος για AIDS

Κατόπιν καταγγελίας γυναίκας, που πήρε το δρόμο της δικαιοσύνης, που καταγγέλει ότι μολύνθηκε από τον ιό του HIV, που προκαλεί το AIDS, στην προσπάθειά της να μείνει έγκυος με χρησιμοποίηση σπέρματος δότη, προέκυψε ότι:

- δεν υπάρχουν σχετικοί θεσμοθετημένοι κανόνες για τα μικροβιολογικά εργαστήρια/τράπεζες σπέρματος προκειμένου να υπάρξει έλεγχος και προφύλαξη από τον ιό HIV και το AIDS.

- οι ενδιαφερόμενοι για λήψη σπέρματος για τεχνητή γονιμοποίηση υποχρεούνται να υπογράψουν ιδιωτικό συμφωνητικό με περιεχόμενο: «Αποδεχόμαστε, επίσης, και καταλαβαίνουμε ότι η χρησιμοποίηση σπέρματος δότη περικλείει τον κίνδυνο της μετάδοσης αφροδισίων νοσημάτων όπως γονόρροια, σύφιλη, έρπη, ηπατίτιδα, AIDS και όχι μόνο. Βέβαια το εργαστήριο, που προμηθεύει στον ιατρό μας το σπέρμα, μας διαβεβαίωσε ότι οι δότες εξετάζονται για όλα τα παραπάνω νοσήματα και ότι είναι φυσιολογικά. Εμείς αποδεχόμαστε την διαβεβαίωση του εργαστηρίου...»

Ερωτάται η Επιτροπή:

1. Υπάρχουν κανόνες κοινοτικοί ή διεθνείς, που θα έπρεπε να ακολουθούν αυτά τα μικροβιολογικά εργαστήρια/τράπεζες σπέρματος, αλλά και τα κέντρα τεχνητής γονιμοποίησης, που να αφορούν την πρόληψη από AIDS.

2. Προτίθεται η Επιτροπή να λάβει πρόσθετα μέτρα στα πλαίσια του προγράμματος «Η Ευρώπη για το AIDS»;

Απάντηση του κ. Flynn εξ ονόματος της Επιτροπής (6 Ιουνίου 1996)

Δυνάμει του άρθρου 129 της Συνθήκης ΕΚ, η δράση της Κοινότητας στον τομέα της δημόσιας υγείας αφορά την πρόληψη των ασθενειών και κυρίως των μεγάλων πληγών της ανθρωπότητας, ευνοώντας τη διερεύνηση των αιτιών και των τρόπων μετάδοσής τους, καθώς και την ενημέρωση και τη διαπαιδαγώγηση στον τομέα της υγείας.

Το άρθρο 129 αποκλείει, αντιθέτως, ρητά οποιαδήποτε εναρμόνιση των νομοθετικών και κανονιστικών διατάξεων των κρατών μελών. Για το λόγο αυτό δεν υπάρχουν κοινοτικές ρυθμιστικές διατάξεις για τα μικροβιολογικά εργαστήρια και τις τράπεζες σπέρματος, καθώς και για τα κέντρα γονιμοποίησης in vitro, όσον αφορά τη μετάδοση του ιού ανοσοανεπάρκειας ανθρώπου (HIV).

Το κοινοτικό πρόγραμμα δράσης για την πρόληψη του AIDS και άλλων μεταδοτικών ασθενειών, το οποίο εγκρίθηκε στις 29 Μαρτίου 1996 από το Κοινοβούλιο και το Συμβούλιο ((ΕΕ L 95 της 16.04.1996. )), προβλέπει ενέργειες που θα συμβάλουν στην πρόληψη της μετάδοσης του ιού HIV και των άλλων αφροδισίων νοσημάτων. Στο πλαίσιο αυτό θα υποστηριχθούν σχέδια που ανταποκρίνονται στους στόχους του προγράμματος και δίνουν κοινοτική πρόσθετη αξία.

Στο πλαίσιο των ερευνητικών δραστηριοτήτων στον τομέα της βιοϊατρικής δεοντολογίας του ερευνητικού προγράμματος βιοϊοιατρικής και υγείας, διεξήχθησαν δύο ευρωπαϊκές διασκέψεις σχετικά με τη δωρεά σπέρματος, η πρώτη στο Παρίσι το Νοέμβριο του 1993 και η δεύτερη στις Βρυξέλλες τον Απρίλιο του 1995, με σκοπό τη σύγκριση των νομοθεσιών και των κωδίκων πρακτικής στις διάφορες ευρωπαϊκές χώρες. Στο τέλος των συνεδριάσεων αυτών, οι συμμετέχοντες, όλοι επαγγελματίες ενεργώς ασχολούμενοι με τη διαχείριση τράπεζας γαμετών στη χώρα τους, συμφώνησαν να εκπονήσουν κώδικα ορθής πρακτικής για τη δωρεά γαμετών σε ευρωπαϊκό επίπεδο, συμπεριλαμβανομένων βεβαίως των υγειονομικών πτυχών. Ο κώδικας είναι πρωτοβουλία των επαγγελματικών κύκλων και δεν αποτελεί κοινοτική ρύθμιση.